**ΠΕΡΙΛΗΨΗ ΓΙΑ ΤΟ ΕΥΡΥ ΚΟΙΝΟ ΑΝΑΦΟΡΙΚΑ ΜΕ ΤΟ ΠΕΡΙΕΧΟΜΕΝΟ ΤΗΣ ΕΤΗΣΙΑΣ ΕΚΘΕΣΗΣ ΥΛΟΠΟΙΗΣΗΣ ΤΟΥ ΕΠΙΧΕΙΡΗΣΙΑΚΟΥ ΠΡΟΓΡΑΜΜΑΤΟΣ ΑΛΙΕΙΑΣ ΚΑΙ ΘΑΛΑΣΣΑΣ ΓΙΑ ΤΟ ΕΤΟΣ 2016**

**{σύμφωνα με τις απαιτήσεις του άρθρου 50, παράγραφος 9 του Κανονισμού (ΕΕ) 1303/2013}**

Κατά το έτος 2016 η Ειδική Υπηρεσία Διαχείρισης Ε.Π.ΑΛ.Θ. προχώρησε στην υλοποίηση του Επιχειρησιακού Προγράμματος Αλιείας και Θάλασσας 2014-2020.

Στο πλαίσιο αυτό, τον Ιανουάριο 2016 συγκροτήθηκε η Επιτροπή Παρακολούθησης του ΕΠΑΛΘ 2014-2020, ενώ τον Ιούνιο 2016 πραγματοποιήθηκε, στην Αθήνα, η 1η συνεδρίασή της, κατά την οποία εγκρίθηκε ο κανονισμός εσωτερικής λειτουργίας. Στην ίδια συνεδρίαση, η Επιτροπή Παρακολούθησης ενέκρινε, με βάση τις γενικές αρχές αξιολόγησης πράξεων, τα κριτήρια επιλογής για οκτώ (8) μέτρα του Ε.Π.: προστασία και αποκατάσταση της θαλάσσιας βιοποικιλότητας και των οικοσυστημάτων, αλιευτικοί λιμένες, τόποι εκφόρτωσης και καταφύγια, αύξηση του δυναμικού των ζωνών υδατοκαλλιέργειας, έλεγχος και επιβολή, συλλογή αλιευτικών δεδομένων, μέτρα για την ολοκληρωμένη θαλάσσια εποπτεία και τεχνική βοήθεια.

Στη συνέχεια εκδόθηκαν μέσα στο 2016 επτά (7) προσκλήσεις υποβολής προτάσεων για μέτρα του ΕΠΑΛΘ: αλιευτικά καταφύγια- ιχθυόσκαλες, συλλογή αλιευτικών δεδομένων, επιλογή στρατηγικών τοπικής ανάπτυξης με πρωτοβουλία τοπικών κοινοτήτων (κοινή πρόσκληση με το Πρόγραμμα Αγροτικής Ανάπτυξης), προαγωγή της εφαρμογής της ολοκληρωμένης θαλάσσιας εποπτείας, τεχνική βοήθεια και υποστήριξη της λειτουργίας της ΕΥΔΕΠ Αλιείας και Θάλασσας.

Στο πλαίσιο των προσκλήσεων που εκδόθηκαν, εντάχθηκαν επτά (7) πράξεις που αφορούσαν αλιευτικά καταφύγια, την εκπόνηση Εθνικού Προγράμματος συλλογής αλιευτικών δεδομένων, τη δημοσιότητα, την προβολή και πληροφόρηση για το Επιχειρησιακό Πρόγραμμα, τις μετακινήσεις και την εκπαίδευση για το Επιχειρησιακό Πρόγραμμα, την υποστήριξη της λειτουργίας της ΕΥΔΕΠ Αλιείας και Θάλασσας, την παροχή υπηρεσιών για το Επιχειρησιακό Πρόγραμμα καθώς και προμήθειες και λειτουργικά έξοδα της ΕΥΔΕΠ Αλιείας και Θάλασσας. Επίσης, εγκρίθηκαν 31 στρατηγικές τοπικής ανάπτυξης πολυταμειακής προσέγγισης (ΕΤΘΑ & ΕΓΤΑΑ) και 2 στρατηγικές μονοταμειακής προσέγγισης (ΕΤΘΑ), ολοκληρώθηκε η εκπόνηση της ανεξάρτητης μελέτης για την εμπορία ειδών υδατοκαλλιέργειας στην Ελλάδα ενώ πραγματοποιήθηκαν προπαρασκευαστικές συναντήσεις με τους ενδιαφερόμενους φορείς για την κατάρτιση των κριτηρίων επιλογής πράξεων για επιπλέον μέτρα του Προγράμματος.